## ERASMUS stručna praksa na Odjelu za biologiju Biotehničkog fakulteta Sveučilišta u Ljubljani

Obaveznu stručnu praksu odlučila sam odraditi izvan Hrvatske kako bi stekla nova iskustva, znanja i poznanstva. Preko ERASMUS međunarodne razmjene studenata došla na Odjel za biologiju Biotehničkog fakulteta Sveučilišta u Ljubljani, a praksu sam obavljala pod mentorstvom dr. sc. Huberta Potočnika, univ. dipl. biol., docenta, na Katedri za ekologiju i zaštitu okoliša, sa Skupinom za ekologiju životinja. Istraživački rad Skupine usmjeren je na istraživanje uloge životinja u funkcioniranju kopnenih sustava, utjecaju upravljanja ekosustavima na njihovu bioraznolikost, a Skupina se kroz faunistička, taksonomska i ekološka istraživanja bavi i pitanjima bioraznolikosti dinarskih šuma s posebnim naglaskom na velike zvijeri.

Velike zvijeri su bile i glavni razlog mog dolaska na Odjel. Željela sam proširiti svoje znanje o biologiji i ekologiji velikih zvijeri, upoznati se s načinom upravljanja njihovim populacijama u Sloveniji, načinom rješavanja konflikata i poboljšanja suživota, raznim metodama istraživanja velikih zvijeri, te steći iskustvo u terenskom radu te radu na međunarodnim projektima.

Na Odjel za biologiju sam došla 01. srpnja i tu provela naredna tri mjeseca. U tom razdoblju radila sam zaista široku lepezu poslova, od uredskih, laboratorijskih pa do terenskih.

Uredski poslovi bazirali su se na prijevodima (novosti o LIFE DINALP BEAR projektu, tekst o razvoju medvjedu prijateljskog turizma), praćenju medijskih objava za projekt LIFE DINALP BEAR, pripremi edukacijskih materijala za radionice, popunjavanja baza podataka o štetama od divljači, te o lokacijama na kojima se provodio monitoring populacije vuka pomoću probi zavijanja.

U laboratoriju sam radila na pripremi uzoraka medvjeđih izmeta (sakupljenih tijekom prošle godine diljem Slovenije i Hrvatske u okviru projekta LIFE DINALP BEAR) za pipetiranje i ekstrakciju DNA, te pripremi kompleta za neinvazivno sakupljanje vučjih izmeta.

Terenski dani bili su raznoliki. Išli smo u provjeru ispravnosti električnih pastira doniranih u okviru LIFE DINALP BEAR projekta, tražili znakove prisutnosti vukova (stope, tragove markiranja, izmet) na većem području Slovenije, postavljali smo fotozamke, sakupljali uzorke zemlje za istraživačke projekte o kukcima humusnog dijela tla i slično. Sudjelovala sam na đačkom biološkom taboru unutar kojeg sam se uključila u monitoring populacije šumskih šišmiša pomoću mreža, praćenje prisutnosti pojedinih vrsta šumskih sova prema načinu njihovog glasanja, telemetrijsko praćenje barskih kornjača, uklanjanje invazivnih vrsta biljaka, te monitoring populacije čaglja pomoću izazivanja oglašavanja. Najzanimljiviji dio terenskog rada bio je uključivanje u nacionalni monitoring vuka pomoću probi zavijanja: došli bi na određenu lokaciju, zavijali, te slušali mogući odaziv odraslih vukova i štenaca. Odaziv smo dobili u nekoliko navrata, a na temelju obavljenog istraživanja napisati ću i završni rad.

Tijekom svog boravka u Sloveniji bila sam smještena u studentskom domu u Ljubljani, na 20 minuta hoda od Odjela za biologiju. Za smještaj se trebalo prijaviti dva mjeseca unaprijed, ali pretjerane gužve nije bilo jer je većina studenata na ljetnim praznicima daleko od grada. Ljubljana je na mene ostavila jako dobar dojam – grad je vrlo zelen (i doslovno i preneseno – ove godine proglašena je zelenom prijestolnicom Europe) pa se velika pažnja pridodaje čistoći, urednosti i uređenosti zgrada i površina. Iako je Ljubljana urbano središte Slovenije, samo na nekoliko kilometara od centra su zaštićena područja prirode koja služe kao mjesta za rekreaciju, opuštanje i druženje. Tijekom ljeta grad obiluje mnogim manifestacijama i događanjima, a u gradu vlada jedan ležerni europski štih koji mi se jako svidio.

Na samom Odjelu bila sam vrlo lijepo prihvaćena, a kolege i kolegice (pogotovo mentor, dr. sc. Potočnik) su mi nesebično pomagali i nastojali mi učiniti boravak u Sloveniji što ugodnijim. Obavljanjem stručne prakse na Odjelu za biologiju izuzetno sam zadovoljna – upoznala sam mnogo novih ljudi, stekla poznanstva, dobila vrijedno radno i terensko iskustvo, te zaista mnogo toga naučila.

Dina Botta